TOA รูดกว่า 2% นิวโลว์รอบ 5 เดือน โบรกฯ หั่นเป้า-ปรับลดประมาณการปี 61-63
TOA รูดกว่า 2% นิวโลว์รอบ 5 เดือน โบรกฯ หั่นเป้า-ปรับลดกำไรปี 61-63 หลังผลงาน Q2/61 ต่ำกว่าคาด ปิดตลาดเช้านี้ (23 ส.ค.) อยู่ที่ 33.75 บาท บวก 0.75 บาท หรือ 2.17% สูงสุดที่ 34.50 บาท ต่ำสุดที่ 33.50 บาท ด้วยมูลค่าซื้อขาย 283.94 ล้านบาท
23 ส.ค. 2561

ผู้สื่อข่าวรายงานว่า ราคาหุ้น บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ปิดตลาดเช้านี้ (23 ส.ค.) อยู่ที่ 33.75 บาท บวก 0.75 บาท หรือ 2.17% สูงสุดที่ 34.50 บาท ต่ำสุดที่ 33.50 บาท ด้วยมูลค่าซื้อขาย 283.94 ล้านบาท

ทั้งนี้ราคาหุ้น TOA ปรับตัวลงต่ำสุดในรอบ 5 เดือน นับตั้งแต่ราคาหุ้นอยู่ที่ระดับ 33.75 บาท เมื่อวันที่ 2 มี.ค.2561
ด้าน บล.ทิสโก้ ระบุในบทวิเคราะห์ แนะนำ “ถือ” TOA ให้ราคาเป้าหมายลดลงจาก 36.25 บาท เป็น 31.50 บาท อิง PER ที่ 32 เท่า โดยผลประกอบการไตรมาส 2/61 ที่อ่อนแอกว่าคาดมาจากการขึ้นราคาที่น้อยกว่าต้นทุนที่เพิ่มขึ้น โดยคาดผลประกอบการไตรมาส 3/61 จะอ่อนตัวลงจากไตรมาสก่อนตามปัจจัยฤดูกาล
อย่างไรก็ตาม คาดผลประกอบการปี 61 จะเพิ่มขึ้นจากการขึ้นราคาสินค้าในไตรมาส 1/61 ขณะที่อุปสงค์ยังฟื้นตัวต่ำ ทำให้การปรับราคาเพิ่มขึ้นในอนาคตทำได้ยากแม้ว่าราคาของ Titanium dioxide จะเพิ่มขึ้น 5% จากครึ่งปีแรก ในครึ่งปีหลังก็ตาม
สำหรับผลประกอบการในปี 62-63 จะหนุนโดยโรงงานใหม่ในอินโดนีเซีย, กัมพูชา และเมียนมา ซึ่งจะเริ่มตั้งแต่ไตรมาส 4/61 ไปจนถึงไตรมาส 2/62 แต่ปรับประมาณการปี 61-63 ลง 13%, 22% และ 27% จากยอดขายและอัตรากำไรที่ลดลงในไตรมาส 2/61